CELEX: 52020PC0198
Language: ro
Date: 2020-05-08
Title: Propunere de DECIZIE A CONSILIULUI de modificare a Directivelor (UE) 2017/2455 și (UE) 2019/1995 în ceea ce privește datele de transpunere și aplicare, din cauza izbucnirii crizei COVID-19

COMISIA EUROPEANĂ
            Bruxelles, 8.5.2020
            COM(2020) 198 final
            2020/0082(CNS)
            Propunere de
            DECIZIE A CONSILIULUI
            de modificare a Directivelor (UE) 2017/2455 și (UE) 2019/1995 în ceea ce privește datele de transpunere și aplicare, din cauza izbucnirii crizei COVID-19 
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               La 5 decembrie 2017, Consiliul a adoptat Directiva (UE) 2017/2455
                  1
                (denumită în continuare „Directiva privind TVA pentru comerțul electronic”), modificând Directiva 2006/112/CE
                  2
                (denumită în continuare „Directiva TVA”) și Directiva 2009/132/CE
                  3
                în ceea ce privește anumite obligații privind taxa pe valoarea adăugată pentru prestările de servicii și vânzările de bunuri la distanță.
            
            
               La 21 noiembrie 2019, Consiliul a adoptat Directiva (UE) 2019/1995
                  4
                (denumită în continuare „a doua directivă privind TVA pentru comerțul electronic”), modificând Directiva TVA în ceea ce privește dispozițiile referitoare la vânzările de bunuri la distanță și anumite livrări interne de bunuri.
            
            
               În cazul majorității actelor din acest pachet legislativ cuprinzător privind modernizarea TVA pentru comerțul electronic transfrontalier B2C („pachetul privind TVA pentru comerțul electronic”), data aplicării a fost stabilită la 1 ianuarie 2021, permițându-le statelor membre să dispună de suficient timp pentru a își adapta legislațiile și sistemele informatice. 
            
            
               La 14 februarie 2020, Comisia a prezentat situația curentă a gradului de pregătire al statelor membre, conform căreia majoritatea statelor membre confirmau că vor fi în măsură să aplice normele până la termenul stabilit. Două state membre exprimaseră rezerve și solicitaseră amânarea cu un an sau mai mult a intrării în aplicare. Comisia a oferit asistență statelor membre care întâmpinau dificultăți, pentru a le ajuta să depășească obstacolele respective, și și-a păstrat încrederea în faptul că statele membre vor fi pregătite până la 1 ianuarie 2021. 
            
            
               Din cauza izbucnirii neprevăzute a crizei COVID-19 și din cauza impactului major al acesteia, statele membre au trebuit să își reconsidere însă prioritățile și să realoce resursele dedicate punerii în aplicare a pachetului privind TVA pentru comerțul electronic către efortul de combatere a acestei pandemii. Prin urmare, există acum noi state membre care nu mai pot garanta finalizarea lucrărilor pregătitoare pentru aplicarea noilor norme până la 1 ianuarie 2021 și nici pentru transpunerea la timp a directivelor susmenționate în legislația națională. Implementarea sistemului informatic necesar la nivel național pentru punerea în aplicare a normelor prevăzute de directivele privind TVA pentru comerțul electronic se confruntă cu riscuri de întârziere majore, care afectează gradul de pregătire al mai multor state membre în ceea ce privește aplicarea noilor norme începând cu 1 ianuarie 2021. Operatori economici-cheie, în special operatorii de servicii poștale și de curierat, au exprimat preocupări similare și au cerut insistent Comisiei să amâne cu șase luni data de aplicare a pachetului privind TVA pentru comerțul electronic, din cauza crizei COVID-19. 
            
            
               Comisia a organizat o reuniune cu statele membre la 24 aprilie 2020, pentru a evalua gradul de pregătire al acestora în ceea ce privește aplicarea noilor norme începând cu 1 ianuarie 2021. Majoritatea statelor membre au confirmat în continuare faptul că sunt pregătite să le aplice la timp, dar ar fi pregătite să sprijine o amânare care să nu depășească șase luni, întrucât, așa cum au subliniat acestea, dispozițiile referitoare la funcționarea pachetului privind TVA pentru comerțul electronic se bazează pe principiul că toate statele membre ar trebui să fie în măsură să aplice noile norme în mod corect. 
            
            
               Ținând cont de cele de mai sus, obiectivul prezentei propuneri este de a amâna cu șase luni data de 1 ianuarie 2021 stabilită pentru aplicarea modificărilor prevăzute de Directiva (UE) 2017/2455 a Consiliului și de Directiva (UE) 2019/1995 a Consiliului.. Noua dată de aplicare devine astfel 1 iulie 2021. Se sugerează o amânare de șase luni, deoarece întârzierea ar trebui să fie cât mai scurtă cu putință, pentru a se reduce la minimum pierderile bugetare suplimentare ale statelor membre.
            
            
               •Coerența cu dispozițiile existente în domeniul de politică vizat
            
            
               Obiectivul general al prezentei propuneri este buna funcționare a pieței interne, competitivitatea mediului de afaceri din UE și necesitatea de a asigura impozitarea efectivă a economiei digitale. Pachetul privind TVA pentru comerțul electronic este în concordanță cu viitoarea aplicare a principiului destinației în ceea ce privește TVA, astfel cum se prevede în recentul plan de acțiune privind TVA, sprijinit de Consiliu
                  5
               . 
            
            
               Pe lângă Planul de acțiune privind TVA, pachetul privind TVA pentru comerțul electronic a fost identificat drept inițiativă-cheie în Strategia privind piața unică digitală
                  6
               , precum și în Strategia privind piața unică
                  7
                și în Planul de acțiune privind guvernarea electronică
                  8
               . 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Propunerea este întemeiată pe articolul 113 din Tratatul privind funcționarea Uniunii Europene (TFUE). În temeiul acestui articol, Consiliul, hotărând în unanimitate în conformitate cu o procedură legislativă specială și după consultarea Parlamentului European și a Comitetului Economic și Social, adoptă dispoziții de armonizare a normelor statelor membre în domeniul impozitării indirecte.
               
            
            
               •Subsidiaritate (în cazul competenței neexclusive) 
            
            
               Prezenta propunere amână data de 1 ianuarie 2021 stabilită pentru aplicarea directivelor privind TVA pentru comerțul electronic, care au fost adoptate de Consiliu în decembrie 2017 și în noiembrie 2019 și trebuie să fie transpuse în legislația națională până la 31 decembrie 2020 de către toate statele membre. Prezenta propunere este prezentată ca o consecință și o reacție la izbucnirea crizei COVID-19, care ridică statelor membre provocări la nivel național în ceea ce privește abordarea situației de urgență actuale și le cauzează unora dintre acestea dificultăți în a garanta implementarea la timp a modificărilor necesare în sistemele lor informatice naționale. Prevederile referitoare la funcționarea pachetului privind TVA pentru comerțul electronic se bazează pe principiul că toate statele membre ar trebui să fie în măsură să aplice noile norme în mod corect.
            
            
               Având în vedere faptul că TVA este o taxă armonizată la nivelul UE, statele membre nu pot stabili în mod individual norme diferite. Prin urmare, orice inițiativă de modificare a normelor privind TVA pentru comerțul electronic, inclusiv o modificare a datei de aplicare, necesită o propunere din partea Comisiei privind modificarea Directivei TVA și nu poate realizată prin acțiuni unilaterale la nivel național.
            
         
         
            
               
                  Propunerea este, deci, consecventă cu principiul subsidiarității.
               
            
            
               •Proporționalitate
            
            
               
                  Propunerea este conformă cu principiul proporționalității, adică nu depășește ceea ce este necesar pentru atingerea obiectivelor tratatelor, în special buna funcționare a pieței unice. La fel ca în cazul testului de subsidiaritate, statele membre nu pot soluționa aceste chestiuni în absența unei propuneri de modificare a datelor de aplicare ale directivelor privind TVA pentru comerțul electronic.
               
            
            
               •Alegerea instrumentului
            
            
               
                  Propunerea modifică Directiva (UE) 2017/2455 a Consiliului și Directiva (UE) 2019/1995 a Consiliului. În acest scop a fost aleasă o decizie a Consiliului, deoarece singura modificare efectuată este amânarea datelor de transpunere și de aplicare. 
               
            
            
               3.REZULTATE ALE EVALUĂRILOR EX-POST, ALE CONSULTĂRILOR PĂRȚILOR INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               
                  Comisia a fost contactată de mai multe state membre, precum și de operatori de servicii poștale și de curierat care au subliniat că este foarte puțin probabil ca aceștia să poată dispune de sisteme informatice pregătite și operaționale pentru aplicarea și implementarea pachetului privind TVA pentru comerțul electronic până la 1 ianuarie 2021, din cauza izbucnirii crizei COVID-19. 
               
            
            
               Comisia a organizat o reuniune cu statele membre la 24 aprilie 2020, pentru a evalua gradul de pregătire al acestora în ceea ce privește aplicarea noilor norme începând cu 1 ianuarie 2021. Majoritatea statelor membre au confirmat în continuare faptul că sunt pregătite să le aplice la timp, dar ar fi pregătite să sprijine o amânare care să nu depășească șase luni, întrucât, așa cum au subliniat acestea, dispozițiile referitoare la funcționarea pachetului privind TVA pentru comerțul electronic se bazează pe principiul că toate statele membre ar trebui să fie în măsură să aplice noile norme în mod corect. 
            
            
               •Evaluarea impactului
            
            
               S-a realizat o evaluare a impactului pentru propunerea
                  9
                care a condus la adoptarea Directivei privind TVA pentru comerțul electronic. Propunerea actuală modifică numai datele de aplicare ale modificărilor prevăzute de Directiva (UE) 2017/2455 și de Directiva (UE) 2019/1995, din cauza izbucnirii crizei COVID-19.
            
            
               •Adecvarea reglementărilor și simplificare
            
            
               Obiectivul principal al prezentei propuneri este amânarea cu șase luni a datei de aplicare a pachetului privind TVA pentru comerțul electronic, ca urmare a izbucnirii crizei COVID-19.
            
            
               Propunerea nu modifică substanța normelor, ci doar amână cu șase luni data aplicării acestora.
            
            
               4.IMPLICAȚII BUGETARE
            
            
               
                  Prezenta propunere face parte din proiectul de amânare a datei de aplicare a pachetului privind TVA pentru comerțul electronic. 
               
               
                  Implicațiile bugetare ale deja adoptatului pachet privind TVA pentru comerțul electronic, în ansamblul său, sunt prezentate în detaliu în expunerea de motive a propunerii de Directivă 2017/2455 a Consiliului, documentul COM(2016) 757 final
                     10
                  .
               
               
                  Pierderile bugetare pentru statele membre au fost estimate la aproximativ 5-7 miliarde EUR anual, dacă pachetul privind TVA pentru comerțul electronic nu este pus în aplicare cu succes. O întârziere de șase luni ar cauza, deci, pierderi de aproximativ 2,5 – 3,5 miliarde EUR. Cu toate acestea, dacă statele membre și întreprinderile nu sunt pregătite să aplice noile norme privind TVA pentru comerțul electronic, riscul ca sistemul să nu funcționeze în mod corespunzător ar putea implica aproape aceleași pierderi.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
         
         
            
               
                  Punerea în aplicare va fi supravegheată de Comitetul permanent pentru cooperare administrativă (Standing Committee on Administrative Cooperation, SCAC), cu sprijinul subcomitetului său informatic, Comitetul permanent pentru tehnologia informației (Standing Committee on Information Technology, SCIT). 
               
            
            
               •Explicații detaliate ale dispozițiilor specifice ale propunerii
            
            
               Prezenta propunere vizează numai data aplicării cadrului juridic deja adoptat al pachetului privind TVA pentru comerțul electronic, care a fost stabilită de Directiva TVA. Data aplicării se amână cu șase luni. Acest lucru înseamnă că normele se aplică începând cu 1 iulie 2021, în loc de 1 ianuarie 2021. În consecință, statele membre vor avea obligația de a adopta și publica măsurile lor de transpunere până la 30 iunie 2021 în loc de 31 decembrie 2020.
            
            
               Motivul care stă la baza prezentei propuneri este izbucnirea crizei COVID-19, care pune presiune asupra statelor membre, obligându-le să reacționeze imediat și să adopte de urgență măsuri la nivel național pentru atenuarea consecințelor crizei asupra întreprinderilor și a populației în general. Din cauza acestor circumstanțe excepționale fără precedent, mai multe state membre nu sunt în măsură să garanteze respectarea termenului de transpunere și punere în aplicare la nivel național a normelor necesare din pachetul privind TVA pentru comerțul electronic până la 1 ianuarie 2021.
            
            
               2020/0082 (CNS)
            
            
               Propunere de
            
            
               DECIZIE A CONSILIULUI
            
            
               de modificare a Directivelor (UE) 2017/2455 și (UE) 2019/1995 în ceea ce privește datele de transpunere și aplicare, din cauza izbucnirii crizei COVID-19 
                  
               
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 113,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale, 
            
            
               având în vedere avizul Parlamentului European
                  11
               , 
            
            
               având în vedere avizul Comitetului Economic și Social European
                  12
               , 
            
            
               hotărând în conformitate cu o procedură legislativă specială, 
            
            
               întrucât:
            
            
               (1)Directiva 2006/112/CE a Consiliului
                  13
               , astfel cum a fost modificată prin Directiva (UE) 2017/2455 a Consiliului
                  14
                și prin Directiva (UE) 2019/1995 a Consiliului
                  15
               , stabilește cadrul juridic al pachetului legislativ privind modernizarea taxei pe valoarea adăugată (TVA) pentru comerțul electronic transfrontalier dintre întreprinderi și consumatori (business to consumer, B2C). Majoritatea acestor noi dispoziții urmează să fie aplicate începând cu 1 ianuarie 2021.
            
            
               (2)La 30 ianuarie 2020, Organizația Mondială a Sănătății (OMS) a declarat epidemia de COVID-19 drept urgență de sănătate publică la nivel internațional. La 11 martie 2020, OMS a declarat epidemia de COVID-19 drept pandemie. Toate statele membre au înregistrat cazuri de infecție cu COVID-19. Din cauza creșterii alarmante a numărului de cazuri și a lipsei de mijloace eficiente, imediat disponibile, pentru combaterea pandemiei de COVID-19, numeroase state membre au declarat stare de urgență la nivel național. 
            
            
               (3)Izbucnirea crizei COVID-19 constituie o situație de urgență fără precedent și imprevizibilă, care afectează profund toate statele membre și le obligă să ia măsuri imediate, la nivel național, pentru a răspunde actualei crize în mod prioritar, prin realocarea resurselor către alte domenii de interes. Din cauza acestei crize, mai multe state membre întâmpină dificultăți în finalizarea, până la 31 decembrie 2020, a dezvoltării sistemelor informatice necesare pentru aplicarea normelor prevăzute de Directivele (UE) 2017/2455 și (UE) 2019/1995 și în aplicarea respectivelor norme începând cu 1 ianuarie 2021. Prin urmare, câteva state membre, precum și operatori de servicii poștale și de curierat au solicitat amânarea datelor de aplicare ale Directivelor (UE) 2017/2455 și (UE) 2019/1995. 
            
            
               (4)Luând în considerare provocările cu care se confruntă statele membre pentru a face față crizei COVID-19 și faptul că noile dispoziții se bazează pe principiul potrivit căruia toate statele membre trebuie să își actualizeze sistemele informatice pentru a fi în măsură să aplice dispozițiile prevăzute de Directivele (UE) 2017/2455 și (UE) 2019/1995, asigurând astfel colectarea și transmiterea informațiilor și a plăților în cadrul regimurilor modificate, este necesară amânarea cu șase luni a datelor de transpunere și aplicare ale directivelor menționate. O amânare de șase luni este adecvată, deoarece întârzierea ar trebui să fie cât mai scurtă cu putință, pentru a se reduce la minimum pierderile bugetare suplimentare ale statelor membre.
            
         
         
            
               (5)Prin urmare, Directivele (UE) 2017/2455 și (UE) 2019/1995 trebuie modificate în consecință,
            
            
               ADOPTĂ PREZENTA DECIZIE: 
            
            
               Articolul 1
                  Modificări ale Directivei (UE) 2017/2455
            
            
            
               Directiva (UE) 2017/2455 se modifică după cum urmează:
            
            
               (1)Articolul 2 se modifică după cum urmează:
            
            
               (a)titlul se înlocuiește cu următorul text:
            
            
               „Modificări ale Directivei 2006/112/CE cu efect de la 1 iulie 2021”;
            
            
               (b)teza introductivă se înlocuiește cu următorul text:
            
            
            
               „Cu efect de la 1 iulie 2021, Directiva 2006/112/CE se modifică după cum urmează:”.
            
            
            
               (2)Articolul 3 se înlocuiește cu următorul text:
            
            
               „Articolul 3 
                  Modificare a Directivei 2009/132/CE
            
            
               Cu efect de la 1 iulie 2021, titlul IV din Directiva 2009/132/CE se elimină.”.
            
            
            
               (3)La articolul 4, alineatul (1) se modifică după cum urmează:
            
            
               (a)al doilea paragraf se înlocuiește cu următorul text:
            
            
               „Statele membre adoptă și publică, până la 30 iunie 2021, actele cu putere de lege și actele administrative necesare pentru a se conforma articolelor 2 și 3 din prezenta directivă. Ele comunică imediat Comisiei textul acestor dispoziții.”;
            
            
               (b)paragraful al patrulea se înlocuiește cu următorul text:
            
         
         
            
               „Statele membre aplică măsurile necesare pentru a se conforma articolelor 2 și 3 din prezenta directivă începând cu 1 iulie 2021.”.
            
            
            
               Articolul 2
                  Modificări ale Directivei (UE) 2019/1995
            
            
               La articolul 2 alineatul (1) din Directiva (UE) 2019/1995, primul și al doilea paragraf se înlocuiesc cu următorul text:
            
            
               „Statele membre adoptă și publică, până cel târziu la 30 iunie 2021, actele cu putere de lege și actele administrative necesare pentru a se conforma prezentei directive. Ele comunică imediat Comisiei textul acestor dispoziții.
            
            
               Statele membre aplică măsurile respective începând cu 1 iulie 2021.”.
            
            
            
               Articolul 3
                  Intrare în vigoare
            
            
               Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Articolul 4
                  Destinatari
            
            
               Prezenta decizie se adresează statelor membre.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Directiva (UE) 2017/2455 a Consiliului din 5 decembrie 2017 de modificare a Directivei 2006/112/CE și a Directivei 2009/132/CE în ceea ce privește anumite obligații privind taxa pe valoarea adăugată pentru prestările de servicii și vânzările de bunuri la distanță (JO L 348, 29.12.2017, p. 7).
               
               
                  
                     (2)
                  
                        Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
               
               
                  
                     (3)
                  
                        Directiva 2009/132/CE a Consiliului din 19 octombrie 2009 de stabilire a domeniului de aplicare a articolului 143 literele (b) și (c) din Directiva 2006/112/CE în ceea ce privește scutirea de la taxa pe valoarea adăugată a anumitor importuri finale de bunuri (JO L 292, 10.11.2009, p. 5). 
               
               
                  
                     (4)
                  
                        Directiva (UE) 2019/1995 a Consiliului din 21 noiembrie 2019 de modificare a Directivei 2006/112/CE în ceea ce privește dispozițiile referitoare la vânzările de bunuri la distanță și anumite livrări interne de bunuri (JO L 310, 2.12.2019, p. 1-5).
               
               
                  
                     (5)
                  
                        
                  http://www.consilium.europa.eu/ro/press/press-releases/2016/05/25-conclusions-vat-action-plan/
                   
               
               
                  
                     (6)
                  
                        COM(2015) 192 final.
               
               
                  
                     (7)
                  
                        COM(2015) 550 final.
               
               
                  
                     (8)
                  
                        COM(2016) 179 final.
               
               
                  
                     (9)
                  
                        DOCUMENT DE LUCRU AL SERVICIILOR COMISIEI EVALUARE A IMPACTULUI care însoțește documentul Propuneri de Directivă a Consiliului, Regulament de punere în aplicare al Consiliului și Regulament al Consiliului privind modernizarea TVA pentru comerțul electronic transfrontalier B2C, https://eur-lex.europa.eu/legal-content/EN/TXT/?uri=SWD:2016:0379:FIN
               
               
                  
                     (10)
                  
                        Propunere de DIRECTIVĂ A CONSILIULUI de modificare a Directivei 2006/112/CE și a Directivei 2009/132/CE în ceea ce privește anumite obligații privind taxa pe valoarea adăugată pentru prestările de servicii și vânzările de bunuri la distanțăCOM/2016/0757 final – 2016/0370 (CNS), https://eur-lex.europa.eu/legal-content/RO/TXT/?qid=1586260266830&uri=CELEX:52016PC0757
               
               
                  
                     (11)
                  
                        JO C , , p. .
               
               
                  
                     (12)
                  
                        JO C , , p. .
               
               
                  
                     (13)
                  
                        Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
               
               
                  
                     (14)
                  
                        Directiva (UE) 2017/2455 a Consiliului din 5 decembrie 2017 de modificare a Directivei 2006/112/CE și a Directivei 2009/132/CE în ceea ce privește anumite obligații privind taxa pe valoarea adăugată pentru prestările de servicii și vânzările de bunuri la distanță (JO L 348, 29.12.2017, p. 7).
               
               
                  
                     (15)
                  
                        Directiva (UE) 2019/1995 a Consiliului din 21 noiembrie 2019 de modificare a Directivei 2006/112/CE în ceea ce privește dispozițiile referitoare la vânzările de bunuri la distanță și anumite livrări interne de bunuri (JO L 310, 2.12.2019, p. 1).